Wikiloc - 191. Senderisme en tren: circular a la Serra de Collcardús i cim del Turó del Ros (100 Cims) des de Viladecavalls (Rodalies)
Senderisme en tren
Senderisme en tren on Wikiloc
191. Senderisme en tren: circular a la Serra de Collcardús i cim del Turó del Ros (100 Cims) des de Viladecavalls (Rodalies) on Wikiloc

191. Senderisme en tren: circular a la Serra de Collcardús i cim del Turó del Ros (100 Cims) des de Viladecavalls (Rodalies)
LA TRAVESSA Excursió que visita la Serra de Collcardús, una petita carena a cavall dels municipis de Viladecavalls i Vacarisses (Vallès Occidental) que forma part de la Serralada Prelitoral Catalana. La serra té un important valor ecològic i natural atès que se situa estratègicament entre les serres de l'Obac-Sant Llorenç a llevant i del Puigventós-Montserrat a ponent. La caminada us sorprendrà agradablement. Tot i estar envoltats per municipis amb alta densitat urbana i més d'una pedrera, la travessa discorre en bona part per corriols emboscats i ombrívols que recorren el vessant sud de la serra, visitant diferents turons des d'on podrem gaudir de bones perspectives de la comarca. A més a més de pujar el Turó del Ros, un cim catalogat a la llista dels 100 Cims de la FEEC, durant la travessa anirem trobant, ara aquí, ara allà, escampats pel recorregut, diferents elements patrimonials destacables. Així, anirem trobant antics forns de calç, pedreres, pous, coves i avencs que ens ens amenitzaran el recorregut, gens avorrit. VARIANTS -Des del cim del Turó del Ros podem seguir la Ruta ST152 i baixar fins a l'estació de Vacarisses Torreblanca seguint camins que van pel vessant nord de la serra. -La travessa no passa per la Pedra Degollada, una curiositat geològica situada a tocar del camí asfaltat que puja a Can Boixeres. Si volem visitar-la recomanem anar-hi des de la Fita 1, des d'on només són 250 m de distància. Una altra alternativa és caminar el tram de carretera entre el Forn Riscal i la Fita 1 (560 metres) que hi passa per davant. En aquest cas, però, ens perdrem el camí del Turó de la Barrumina, un dels més bonics de la travessa. DIFICULTAT Travessa fàcil de seguir gràcies a les marques de color groc-blau i als pals indicadors que trobarem a totes les cruïlles. És una ruta amb desnivell moderats però amb pujades i baixades que trenquen les cames. La caminada discorre per pistes i corriols ben fressats a excepció del que s'acosta a la Cova de les Tres Boques. Aquest corriol és estret, amb punts embardissats i incòmodes per les pedres que ens pot obligar a utilitzar les mans de forma senzilla. L'accés final a la cova de les Tres Boques demana una grimpada més dreta per roca calcària sense massa punts de suport. Senzilla, però cal anar en compte si no s'hi està acostumat. L'accés a la cova està perfectament indicada amb marques de pintura vermella. Cal no perdre-les, sobretot a l'inici del camí, quan el corriol fa un gir a la dreta on és fàcil de perdre. Si anem bé, veurem les marques cada pocs metres. ELEMENTS D'INTERÈS La caminada presenta un bon grapat de punts d'interès patrimonials. Alguns estan separats uns metres del camí, com la Cova de les Tres Boques, el Safareig de Can Boada o la Pedrera de Joan Purull. Molts els podríem saltar (tot i que el track passa per tots ells tret de la Pedra Degollada). Escurçarem la ruta uns metres però deixarem de veure bona part de l'interès de la caminada. -Font de Sant Miquel: al sud del turó de la Barrumina, habitualment seca, fins i tot després de pluges. Disposa d'un petit banc de pedra en un lateral. Es pot llegir sobre una llosa una inscripció on hi figura l'any 1929. -Turó de la Barrumina: estètic turó rocós amb bones vistes cap a Sant Llorenç. -Pedrera de Joan Purull: antiga zona extractiva de pedra calcària, roca utilitzada al forns propers a fi de produir calç. Es poden apreciar blocs tallats al pendent de la muntanya. Bones vistes del turó de la Barrumina. -Forn de Riscal: tot i el seu estat ruïnós és el forn que manté més elements visibles, com les dues boques de mig punt de ceràmica per on s'introduïa la llenya. -Forn de Can Margarit I i II: a la zona hi ha dos forns de Can Margarit. Només visitem el segon, situat a tocar del de Riscal. El Forn de Can Margarit I és a 190 m a l'est des del Forn Riscal. -Turó de les Bassotes: excel·lent mirador cap al sud. S'hi accedeixes per un camí d'anada i tornada entre bosc. -Turó dels Quatre Termes: turó de 634 m (segon cim de la serra) però cobert de vegetació sense gaires vistes. -Coll de Can Margarit: collada a 525 m marcada com un dels 3 PAS (punts d'accés) a la muntanya. Una pista puja des del coll de Collcardús de la C-55. -Can Ros: també coneguda com a Casa Torras. Masia en estat ruïnós situada uns metres al sud del coll que dóna accés al Turó del Ros. -Turó del Ros: punt més alt de la serra, cim inclòs a la llista dels 100 Cims de la FEEC. Amb les antenes de telefonia i la pista que hi arriba, és l'element menys interessant de la travessa, tot i que ofereix espectaculars vistes panoràmiques del Vallès Occidental, el Puigventós i Montserrat. -Avenc del Vent: també conegut com la Pedra Foradada, és un forat amb entrada estreta i caiguda vertical de 4,5 metres. En determinades condicions meteorològiques de vent, aquest surt per la cavitat movent la vegetació propera. -Cova de les Tres Boques: també anomenada Cova de les Pedres. S'hi van trobar restes lítiques. L'accés final demana d'una fàcil grimpada final. -Cova: s'hi accedeix seguint recte uns metres després de passar la cruïlla d'accés a la Cova de les Tres Boques. És un petit avenc. Podria ser que el corriol s'enfilés amunt fins al Forat del Vent (compte, opció no confirmada). -Forn de Can Boada: forn de calç en ruïnes situat a l'esquerra del camí segons baixem. De planta circular excavat parcialment sobre el terreny. Baixada a la base difícil per la vegetació. -Molí de vent de Can Boada: mig amagat entre la vegetació. Molí d'aigua que suposadament treia aigua de la mina situada uns metres més avall. Només es conserva la torre metàl·lica. -Safareig de Can Boada: conjunt format per una bassa de grans dimensions i els safareigs, situats al sud i poc conservats. Es creua que hi havia una font que els abastia. Actualment en ruïnes. -Can Boada de les Parentes: masia de planta quadrada protegida com a bé cultural d'interès local. ELS SENDERS Prop de l'estació agafarem un sender senyalitzat amb pintura groga i blava que ens acompanyarà fins al Turó del Ros i durant pràcticament la totalitat de la travessa. ELS TRENS La travessa és circular i comença i acaba a l'estació de Viladecavalls de la línia R4 de Rodalies de Catalunya. Podeu consultar aquí els HORARIS DE RODALIES DE CATALUNYA.